钦定古今图书集成/理学汇编/文学典/第049卷 > 令狐德棻〈峘〉
## 钦定古今图书集成/理学汇编/文学典/第049卷 > 令狐德棻〈峘〉

按《唐书》本传：“令狐德棻，宜州华原人。父熙，隋鸿胪卿，
其先乃炖煌右姓。德棻博贯文史，大业末为药城长，
属乱不就官。淮安王神通据太平宫起兵，立总管府，
署德棻府记室。高祖入关，引直大丞相府记室。武德
初，为起居舍人，迁秘书丞。帝尝问：‘丈夫冠、妇人髻比
高大，何邪’？德棻对曰：‘冠髻在首，君之象也。晋之将亡，
君弱臣强，故江左士女，衣小而裳大。宋武帝受命，君
德尊严，衣裳随亦变改，此近事验也’。”帝然之。方是时，
大乱后，经籍亡散，秘书湮缺。德棻始请帝重购求天
下遗书，置吏称录，不数年，图典略备。又建言：“近代无
正史，梁、陈、齐文籍犹可据，至周、隋事多脱捐，今耳目
尚相及，史有所冯，一易世，事皆汨暗，无所掇拾。陛下
受禅于隋，隋承周，二祖功业多在周。今不论次，各为
一王史，则先烈世庸不光明，后无传焉。”帝谓然。于是
诏中书令萧瑀、给事中王敬业、著作郎殷闻礼主魏，
中书令封德彝、舍人颜师古主隋，大理卿崔善为、中
书舍人孔绍安、太子洗马萧德言主梁，太子詹事裴
举、吏部郎中祖孝孙、秘书丞魏徵主齐，秘书监窦琎、
给事中欧阳询、文学姚思廉主陈，侍中陈叔达、太史
令庾俭及德棻主周。整振论撰，多历年不能就，罢之。
贞观三年，复诏撰定。议者以魏有魏收、魏澹二家书
为已详，惟五家史当立。德棻更与秘书郎岑文本、殿
中侍御史崔仁师次周史，中书舍人李百药次《齐史》，
著作郎姚思廉次梁、陈二史，秘书监魏徵次《隋史》，左
仆射房元龄总监修撰之原，自德棻发之，书成，赐绢
四百匹。迁礼部侍郎，兼修国史。累进爵彭城县子。转
太子右庶子。太子承乾废，坐除名为民。召拜雅州刺
史，又坐事免。会修晋家史，房元龄奏起之，预柬凡十
有八人，德棻为先进，故类例多所诹定。除秘书少监。
永徽初，复为礼部侍郎、弘文馆学士，监修国史，迁太
常卿。高宗尝召宰相及弘文馆学士坐中华殿，问：“何
修而王，若而霸，又当孰先？”德棻曰：“王任德，霸任刑。夏、
殷、周纯用德而王，秦专刑而霸，至汉杂用之。魏、晋以
降，王霸两失。若用之，王为先，而莫难焉。”帝曰：“今兹何
为而要？”对曰：“古者为政，清心简事为本。今天下无虞，
年谷丰衍，惟薄赋敛、省征役为要。”又问禹、汤、桀、纣所
以兴亡，对曰：“禹、汤罪己，其兴也勃焉；桀、纣罪人，其亡
也忽焉。然二王惑嬖色，戮谏者，造炮烙之刑，此所以
亡也。”帝悦，厚赐以答其言。迁国子祭酒、崇贤馆学士，
爵为公。以金紫光禄大夫致仕。卒，年八十四，谥曰宪。
时又有邓“世隆、顾引本、延寿、李仁实，皆以史学称当
世云。”

按《旧唐书》本传：“武德元年，转起居舍人，甚见亲待。五
年，迁秘书丞，与侍中陈叔达等受诏撰《艺文类聚》。德
棻尝从容言于高祖曰：‘窃见近代以来，多无正史，梁
陈及齐犹有文籍。至周隋遭大业离乱，多有遗阙，当
今耳目犹接，尚有可凭，如更十数年后，恐事迹湮没。
陛下既受禅于隋，复承周氏历数，国家二祖，功业并
在周时，如文史不存，何以贻鉴今古？如臣愚见，并请
修之’。”高祖然其奏，下诏曰：“司典序言，史官记事，考论
得失，究尽变通，所以裁成义类，惩恶劝善，多识前古，
贻鉴将来。伏牺以降，周、秦斯及，两汉传绪，三国受命，
迄于晋、宋，载籍备焉。自有魏乘机抚运，周、隋禅代，历
世相仍。梁氏称邦，跨据淮海，齐迁龟鼎，陈建皇宗，莫
不自命正朔，绵历岁祀，各殊徽号，删定礼仪。至于发迹开基，受终告代，嘉谋善政，名臣奇士，立言著绩，无
乏于时。然而简牍未编，纪传咸阙，炎凉已积，谣俗迁
讹，馀烈遗风，倏焉将坠。朕握图驭宇，长世字人，方立
典谟，永垂宪则，顾彼湮落，用深轸悼，有怀撰次，实资
良直。中书令萧瑀、给事中王敬业、著作郎殷闻礼，可
修《魏史》；侍中陈叔达、秘书丞令狐德棻、太史令庾俭
可修《周史》，兼中书令封德彝、中书舍人颜师古可修
《隋史》；大理卿崔善为、中书舍人孔绍安、太子洗马萧
德言，可修《梁史》；太子詹事裴举、兼吏部郎中祖孝孙、
前秘书丞魏徵可修《齐史》；秘书监窦琎、给事中欧阳
询、秦王文学姚思廉，可修陈史，务加详核，博采旧闻，
义在不刊，书法无隐。”瑀等受诏历数年，竟不能就而
罢。贞观三年，太宗复敕修撰，德棻又奏引殿中侍御
史崔仁师佐修周史。六年，累迁礼部侍郎，兼修国史，
赐爵彭城男。十年，以修《周史》赐绢四百匹。十一年，修
《新礼》成，进爵为子。又以撰《氏族志》成，赐帛二百匹。永
徽元年，又受诏撰定律令。复为礼部侍郎，兼弘文馆
学士，监修国史及《五代史志》。四年，迁国子祭酒。以修
贞观十三年以后实录功，赐物四百段，兼授崇贤馆
学士。寻又撰《高宗实录》三十卷，进爵为公。

按《唐书》本传：“峘，德棻五世孙。天宝末及进士第。遇禄
山乱，去隐南山豹林谷。杨绾微时，数从之游，而峘博
学有口辨。绾为礼部侍郎，修国史，荐峘自华原尉拜
右拾遗兼史职，累迁起居舍人，撰《元宗实录》。属起居
注亡散，峘裒掇诏策，备一朝之遗。自开元、天宝间名
臣事多漏略，拙于取弃，不称良史。大历中，以刑部员”
外郎判南曹，迁司封郎中、知制诰兼史馆修撰。德宗
立，诏元陵制度，务极优厚，当竭帑藏，奉用度。峘谏曰：
“臣伏读汉刘向论山陵之诫，良史咨欷。何者？圣贤勤
俭，不作无益。昔舜葬苍梧，弗变其肆；禹葬会稽，不改
其列；周武葬毕陌，无丘陇处；汉文葬霸陵，不起山坟。
禹非不忠，启非不顺，周公非不悌，景”帝非不孝，其奉
君亲，皆以俭觳为无穷计。宋文公厚葬，《春秋》书“华元
为不臣，桓魋为石椁”，夫子以为不如速朽。由是观之，
有德者葬薄，无德者葬厚，章章可见。陛下仁孝，切于
圣心。然尊亲之义，贵合于礼。先帝遗诏，送终之制，一
用俭约，不得以金银缘饰。陛下奉先，志无违物，若务
优厚，是咈《顾命》，盭经“谊，臣窃惧之。今赦令甫下，诸条
未出，望速诏有司，从遗制便。”诏答曰：“朕顷议山陵，荒
哀迷谬，以违先旨。卿引据典礼，非唯中朕之失，亦使
朕不遗君亲于患。敢不闻义而从，奉以终始，虽古遗
直，何以加焉！”峘在吏部，因尚书刘晏力。时杨炎为侍
郎，故峘内德晏，至分阙，以善阙奉晏，恶阙与炎，炎心
不平。建中初，峘为礼部侍郎，炎执政不为憾。炎出故
宰相杜鸿渐门下，其子封求弘文生以托峘，峘谢使
者曰：“得公手署，峘得以识。”炎不疑，署送之。峘即日奏
言：“宰相迫臣以私，从之负陛下，不从则害臣。”帝以诘
炎，炎具道所以然。帝怒曰：“此奸人，无可奈何！”欲杀之，
炎苦救解，乃贬衡州别驾，迁刺史。李泌执政，召拜太
子右庶子，复为修撰。性愎且介，人人与为怨。孔述睿
同修史，峘忿细故，数侵之。述睿长者，无所校。贞元五
年，坐守衡州冒前刺史户口为己最，窦参素恶之，贬
吉州别驾，稍迁刺史。齐映为江西观察使，按部及州，
峘轻映后世先至宰相，今虽属刺史，自挟所以过映
者，至迎谒，颇怏怏。以语其妻，妻曰：“君自视何如人，以
白头走小生前，君不以此见映，虽黜死，我无憾。”映至，
峘入谒，从容步进，不袜首属戎器，映以为恨。去至府
擿，峘举奏前刺史过失无状，不宜按部，贬衢州别驾。
刺史田敦，峘门生也，与峘昧生平，至是迎拜，分俸半
以赒给之。在衢十年，顺宗立，以秘书少监召，未至，卒。
初，受诏撰《代宗实录》，未就，会贬，诏听在外成书。元和
中，其子太仆丞丕献之以劳赠工部尚书。